b'\n_START_ARTICLE_\nPeteno departamentas\n_START_SECTION_\nGeografija\n_START_PARAGRAPH_\nVyrauja lygumos, ta\xc4\x8diau rytuose pavir\xc5\xa1ius kyla \xc4\xaf Maj\xc5\xb3 kalnus, o pietuose b\xc5\xabdingos auk\xc5\xa1tumos. Pavir\xc5\xa1i\xc5\xb3 dengia savanos ir dr\xc4\x97gnieji atogr\xc4\x85\xc5\xbe\xc5\xb3 mi\xc5\xa1kai. Lygumoje gausu e\xc5\xbeer\xc5\xb3, did\xc5\xbeiausi\xc2\xa0\xe2\x80\x93 Peten Ica, Ja\xc5\xa1ha, Pete\xc5\xa1batunas, Okevi\xc5\xa1as ir kt. Dauguma departamento upi\xc5\xb3 priklauso Usumasintos baseinui\xc2\xa0\xe2\x80\x93 Pasjonas, San Pedras, Salinasas. Rytuose tekanti Mopano up\xc4\x97 priklauso Belizo up\xc4\x97s baseinui.\n_START_SECTION_\nEkonomika\n_START_PARAGRAPH_\nPetene daugiausia ver\xc4\x8diamasi \xc5\xbeem\xc4\x97s \xc5\xabkiu: auginami kukur\xc5\xabzai, pupel\xc4\x97s, ry\xc5\xbeiai, cukranendr\xc4\x97s, tabakas, agavos, kava, kau\xc4\x8diukas, vaisiai. Gyvulininkyst\xc4\x97. Mi\xc5\xa1k\xc5\xb3 kirtimas. Taip pat labai svarbi \xc5\xabkio \xc5\xa1aka yra turizmas.\n_START_SECTION_\nTurizmas\n_START_PARAGRAPH_\nPeteno departamentas yra vienas svarbiausi\xc5\xb3 ne tik Gvatemalos, bet ir visos Centrin\xc4\x97s Amerikos turistini\xc5\xb3 centr\xc5\xb3. Peteno baseine Mezoamerikos klasikiniu laikotarpiu klest\xc4\x97jo maj\xc5\xb3 civilizacija, tod\xc4\x97l \xc4\x8dia i\xc5\xa1lik\xc4\x99 nema\xc5\xbeai j\xc5\xb3 miest\xc5\xb3. Tarp j\xc5\xb3 vis\xc5\xb3 pirma pamin\xc4\x97tinas didingas Tikalio miestas, buv\xc4\x99s regiono centru. Kiti miestai: El Miradoras, Nakb\xc4\x97, Dos Pilasas, Rio Asulis, Seibalis, Sivalis, San Bartolas, Ua\xc5\xa1aktunas, Piedras Negras, Aguateka, Naranchas, Ja\xc5\xa1ha ir daug kit\xc5\xb3. Taip pat yra urv\xc5\xb3 su archeologiniais radiniais sien\xc5\xb3 pie\xc5\xa1iniais.'